《前夕梦见三松奇绝纪之以诗》
清代·陈曾寿

平生爱松性所独，天骨异众涛声凉。西山戒坛西天目，郁勃胸臆不可忘。

羁栖游踪久不到，夜梦见之非杳茫。三松侠倚各异态，奇肆淩厉势莫当。

精神迥出天地外，六合虽大疑相妨。喜心翻倒转愁虑，他时远适难移将。

挟山超海真幻念，却立抚视空徬徨。乃知胜赏皆物累，生心有住非真刚。

安得精气迸为一，逍遥世外齐久长。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。